钦定古今图书集成/明伦汇编/交谊典/第065卷 > 《上河阳李尚书书》杜牧
## 钦定古今图书集成/明伦汇编/交谊典/第065卷 > 《上河阳李尚书书》杜牧

伏以三城所治，兵精地要，北锁太行，东塞黎阳，在京
河南，指为重轻。自艰难以来，儒生成名立功者，盖寡
于前代。是以壮健不学之徒，不知儒术，不识大体，取
其微效，终败大事，不可一二悉数。伏以尚书有才名
德望，知经义儒术，加以俭克，好立功名。今横据要津，
重兵在手，朝廷缙绅之士，屈指延颈，伫观德政。况圣
“主欣擢豪俊，考校古今，退朝之后，急于观书，已筑七
关，取陇城，缉为郡县，命诛杂虏，收其土田，取其良马，
为耕战之具。西复凉州，东取河朔，平一天下，不使不
贡不觐之徒敢自专擅，此皆圣主之心，事业已彰，臣
下明明，无不知之。”伏自尚书树立，锻炼教训，拣拔法
术，尺寸取于古人。若受指顾，必立大功，使天下后学
之徒，知成功立事，非大儒知今古成败者不能为之。
复使儒生舒展胸臆，得以诲导壮健，不学之徒，指踪
而使之令其心服，正在今日。某多病早衰，志在耕钓，
得一二郡，资其退休，以活骨肉，亦能作为歌诗，以称
道盛德，其馀息心，亦已久矣，下情日增瞻仰，恋德之
切，牧恐惧再拜。